૪૬૪ રનના લક્ષ્યાંકનો પીછો કરવા ઊતરેલી ભારતીય ટીમે ચોથા દિવસે બે રનમાં ત્રણ વિકેટ ગુમાવી દીધી હતી. તે પછી રાહુલ અને રહાણેએ ચોથા દિવસની રમતના અંત સુધી ટીમનો સ્કોર ત્રણ વિકેટે ૫૮ રને પહોંચાડયો હતો. મેચના પાંચમા અને અંતિમ દિવસે રાહુલ અને રહાણેએ શતકીય ભાગીદારી નોંધાવતાં ટીમનો સ્કોર ૧૨૦ રને પહોંચાડયો હતો. બંને બેટ્સમેનો સેટ હતા ત્યારે મોઇનઅલીએ ઇંગ્લેન્ડને સફળતા અપાવતાં રહાણેને જેનિંગ્સના હાથે કેચઆઉટ કરાવ્યો હતો. રહાણેએ ૩૭ રન બનાવ્યા હતા. રહાણે બાદ આવેલા હનુમા વિહારી ખાતું ખોલાવ્યા વિના સ્ટોક્સનો શિકાર બનતાં ભારતે ૧૨૧ રનમાં પાંચ વિકેટ ગુમાવી દીધી હતી. લોકેશ રાહુલે ત્યારબાદ ઇંગ્લિશ બોલરોને મચક આપ્યા વિના વન-ડેની જેમ બેટિંગ કરતાં લંચ સુધી ટીમનો સ્કોર ૧૬૭ રન થયો હતો. લંચ બાદ પણ રાહુલ અને પંતે આક્રમક બેટિંગ કરતાં છઠ્ઠી વિકેટ માટે શતકીય ભાગીદારી નોંધાવી હતી. રાહુલ બાદ ઋષભ પંતે પણ પોતાની સ્ટાઇલમાં કારકિર્દીની પ્રથમ ટેસ્ટ સદી ફટકારતાં ટી-બ્રેક સુધી ટીમનો સ્કોર ૨૯૮ રને પહોંચી ગયો હતો. ટી-બ્રેક વખતે રાહુલ ૧૪૨ રને અને પંત ૧૦૧ રને રમતમાં હતા. બંનેએ બીજા સેશનમાં વિકેટ ગુમાવ્યા વિના ૧૩૧ રન જોડયા હતા. આ સાથે ઋષભ પંત ઇંગ્લેન્ડની ધરતી પર વિકેટકીપર તરીકે સદી ફટકારનાર પ્રથમ ભારતીય બની ગયો હતો. ઉલ્લેખનીય છે, ઇંગ્લેન્ડ ઉપરાંત ઓસ્ટ્રેલિયા, સાઉથ આફ્રિકા અને ન્યૂઝીલેન્ડની ધરતી પર પણ અગાઉ કોઈ ભારતીય વિકેટકીપર સદી ફટકારી શક્યા નથી. લોકેશ રાહુલ ૧૫૦ રનથી એક રન પાછળ હતો ત્યારે રશીદે બોલ્ડ કરી ભાગીદારી તોડી હતી. પંત અને રાહુલ વચ્ચે છઠ્ઠી વિકેટ માટે ૨૦૪ રનની ભાગીદારી નોંધાઈ હતી. રાહુલ બાદ પંત પણ સદી ફટકારી આઉટ થયો હતો. બંને આઉટ થયા બાદ ભારતીય ટીમ ૩૪૫ રનમાં ઓલઆઉટ થઈ ગઈ હતી. એન્ડરસને અંતિમ વિકેટ તરીકે શમીને આઉટ કરવાની સાથે ઝડપી બોલર તરીકે સૌથી વધુ વિકેટ ઝડપવાના મેક્ગ્રાના રેકોર્ડને તોડયો હતો. એન્ડરસનની હવે ટેસ્ટક્રિકેટમાં ૫૬૪ વિકેટ થઈ ગઈ છે.